text: Kulturen styrkes i grænselandet
  10 april 2013 kl. 06.59
  En dansk-tysk kulturaftale skal bane vejen for en større kulturudveksling hen over den dansk-tyske landegrænse.¨
  Aftalen sætter knap 18 millioner kroner i spil fra i år til 2016.
  Partnerne i aftalen er kommunerne Aabenraa, Tønder, Haderslev og Sønderborg, Kreis Nordfriesland, Kreis Schleswig-Flensburg, Stadt Flensburg, Region Syddanmark, Kulturministeriet i Danmark og Ministerium for Justits, Kultur og Europa i Schleswig-Holstein.
  Kulturaftalen bliver underskrevet onsdag, og målet er at skabe en europæisk kulturregion, der omfatter 700.000 indbyggere.
  Kulturaftalen skal skabe fornyelse, vækst og kvalitet i mængden af kulturtilbud.
  Ambitionen er, at kulturtilbuddene gør det attraktivt at bosætte sig, holde ferie, arbejde og drive virksomhed i grænseregionen.
  Blandt andet skal talentudviklingen blandt børn og unge stimuleres.
  
  Udgifterne ulige fordelt
  Indsatsen skal styres fra et sekretariat i Region Sønderjylland-Schleswig, der har kontor på Lyren i Padborg. Sekretairatet skal blandt andet skabe et overblik over kulturudbud i grænselandet.
  De danske partnere i aftalen betaler størstedelen af udgifterne.
  Aabenraa, Tønder, Haderslev og Sønderborg bidrager med 6,2 millioner kroner.Region Syddanmark: 1,25 millioner kroner.
  Kulturministeriet i Danmark: 5,95 millioner kroner.
  Kreis Nordfriesland, Kreis Schleswig Flensburg og stadt Flensburg: 3,7 millioner kroner.
  Ministerium for Justits, Kultur og Europa i Schleswig-Holstein: 745.000 kroner.
  Se underskrivelsen af aftalen i TV SYD nyheder kl. 19,30
  